RÅDETS DIREKTIV 1999/49/EF

af 25. maj 1999

om ændring af direktiv 77/388/EØF om det fælles merværdiafgiftssystem, med hensyn til standardsatsen

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 93,

under henvisning til forslag fra Kommissionen(1),

under henvisning til forslag fra Europa-Parlamentet(2),

under henvisning til udtalelse fra Det Økonomiske og Sociale Udvalg(3), og

ud fra følgende betragtninger:

(1) Efter artikel 12, stk. 3, litra a), i Rådets direktiv 77/388/EØF af 17. maj 1977 om harmonisering af medlemsstaternes lovgivning om omsætningsafgifter - Det fælles merværdiafgiftssystem: ensartet beregningsgrundlag(4) skal Rådet træffe afgørelse om størrelsen af den normalsats, der skal anvendes efter den 31. december 1998; merværdiafgiftens normalsats fastsættes af hver enkelt medlemsstat som en procentsats af beskatningsgrundlaget, og denne skal være ens for levering af goder og for levering af tjenesteydelser; fra den 1. januar 1993 til den 31. december 1998 må denne procentsats ikke være mindre end 15 %;

(2) erfaringerne med det nuværende afgiftssystem har vist, at de i medlemsstaterne gældende normalsatser for merværdiafgiften sammen med de mekanismer, der er indbygget i overgangsordningen, har sikret, at overgangsordningen har fungeret tilfredsstillende; for så vidt angår normalsatsen forekommer det derfor hensigtsmæssigt at opretholde den nuværende minimumssats for et yderligere tidsrum;

(3) Kommissionens rapport om satserne har imidlertid påvist forskellige konkurrencefordrejninger, og indførelsen af den fælles valuta vil muligvis kunne skærpe disse; anvendelsesperioden for normalsatsen bør derfor begrænses til to år, således at Rådet på et senere tidspunkt vil kunne fastlægge niveauet for normalsatsen og for de reducerede satser -

UDSTEDT FØLGENDE DIREKTIV:

Artikel 1

Artikel 12, stk. 3, litra a), i direktiv 77/388/EØF affattes således: "a) Merværdiafgiftens normalsats fastsættes af hver enkelt medlemsstat som en procentsats af beskatningsgrundlaget og skal være ens for levering af goder og for levering af tjenesteydelser. Fra den 1. januar 1999 til den 31. december 2000 må denne procentsats ikke være mindre end 15 %.

Rådet træffer med enstemmighed på forslag af Kommissionen og efter høring af Europa-Parlamentet og Det Økonomiske og Sociale Udvalg afgørelse om størrelsen af den normalsats, der skal anvendes efter den 31. december 2000.

Medlemsstaterne kan ligeledes anvende en eller to reducerede satser. Disse satser fastsættes som en procentsats af beskatningsgrundlaget, som ikke må være mindre end 5 %, og de må kun anvendes på levering af de kategorier af goder og tjenesteydelser, som er anført i bilag H."

Artikel 2

1. Medlemsstaterne sætter de nødvendige love og administrative bestemmelser i kraft for at efterkomme dette direktiv med virkning fra den 1. januar 1999. De underretter straks Kommissionen herom.

Disse love og bestemmelser skal ved vedtagelsen indeholde en henvisning til dette direktiv eller skal ved offentliggørelsen ledsages af en sådan henvisning. De nærmere regler for henvisningen fastsættes af medlemsstaterne.

2. Medlemsstaterne meddeler Kommissionen teksten til de retsforskrifter, som de udsteder på det område, der er omfattet af dette direktiv.

Artikel 3

Dette direktiv træder i kraft på dagen for offentliggørelsen i De Europæiske Fællesskabers Tidende.

Det anvendes fra den 1. januar 1999.

Artikel 4

Dette direktiv er rettet til medlemsstaterne.

Udfærdiget i Bruxelles, den 25. maj 1999.

På Rådets vegne

H. EICHEL

Formand

(1) EFT C 409 af 30.12.1998, s. 13.

(2) Udtalelse af 23.3.1999 (endnu ikke offentliggjort i EFT).

(3) EFT C 101 af 12.4.1999, s. 73.

(4) EFT L 145 af 13.6.1977, s. 1. Direktivet er senest ændret ved direktiv 98/80/EF (EFT L 281 af 17.10.1998, s. 31).